b'\n_START_ARTICLE_\nUstanova posve\xc4\x87enoga \xc5\xbeivota\n_START_PARAGRAPH_\nUstanova posve\xc4\x87enoga \xc5\xbeivota je kanonski osnovana javna pravna osoba u Katoli\xc4\x8dkoj Crkvi. \xc5\xbdivot \xc4\x8dlanova tih ustanova posve\xc4\x87en je zavjetovanjem evan\xc4\x91eoskih savjeta posluha, siroma\xc5\xa1tva i spolne neporo\xc4\x8dnosti ili preuzimanjem evan\xc4\x91eoskih savjeta svetim vezom. Ustanove posve\xc4\x87enoga \xc5\xbeivota ure\xc4\x91uju kanoni 573\xe2\x80\x93730 Zakonika kanonskoga prava._NEWLINE_\xc4\x8ce\xc5\xa1\xc4\x87i oblik su redovni\xc4\x8dke ustanove \xc4\x8diji \xc4\x8dlanovi javno pola\xc5\xbeu zavjete, \xc5\xbeive odvojeno od svijeta, a me\xc4\x91usobno zajedno kao bra\xc4\x87a i sestre. Redovni\xc4\x8dke su ustanove ure\xc4\x91ene kanonima 607\xe2\x80\x93709 Zakonika kanonskoga prava._NEWLINE_Drugi oblik su svjetovne ustanove \xc5\xbeive\xc4\x87i u svijetu te\xc5\xbee za savr\xc5\xa1enstvom ljubavi te nastoje osobito iznutra pridonositi posve\xc4\x87enju svijeta. _NEWLINE_Za osnutak redovni\xc4\x8dke ku\xc4\x87e ustanova posve\xc4\x87enoga \xc5\xbeivota treba unaprijed napismeno dani pristanak dijecezanskoga biskupa, a mjesni biskup mo\xc5\xbee osnovati ustanovu posve\xc4\x87enoga \xc5\xbeivota na svojem podru\xc4\x8dju nakon \xc5\xa1to se posavjetuje s Apostolskom Stolicom._NEWLINE_Zbor za ustanove posve\xc4\x87enoga \xc5\xbeivota i dru\xc5\xbebe apostolskoga \xc5\xbeivota provodi crkveni nadzor ustanova posve\xc4\x87enoga \xc5\xbeivota; promi\xc4\x8de i usmjerava praksu evan\xc4\x91eoskih savjeta; osniva redovni\xc4\x8dke i svjetovne ustanove kao i dru\xc5\xbebe apostolskoga \xc5\xbeivota, potvr\xc4\x91uje ih ili daje svoj sud o prikladnosti njihova osnutka kad ih treba osnovati mjesni biskup; osniva konferencije vi\xc5\xa1ih redovni\xc4\x8dkih poglavara, odobrava njihove statute, a mjerodavna je i za pustinja\xc4\x8dki \xc5\xbeivot, red djevica, tre\xc4\x87e redove i vjerni\xc4\x8dka dru\xc5\xa1tva koja kane postati ustanove posve\xc4\x87enoga \xc5\xbeivota ili dru\xc5\xbebe apostolskoga \xc5\xbeivota.'